Een van die oudste boodskapbottels gevind | Maroela Media
'n Poskaart wat 'n honderd jaar gelede in 'n bottel gesit is en in die Noordsee gegooi is, is onlangs in Duitsland ontdek. Die inhoud van die poskaart sal sommige mense dalk teleurstel want dit is nié 'n liefdesbrief of selfs 'n noodkreet van iemand op 'n verlate eiland nie.
Die bottel is eintlik deel van 'n eksperiment wat tussen 1904 en 1906 deur George Parker Bidder van die Britse vereniging vir marinebiologie uitgevoer is.
Bidder, 'n marinebioloog, het in die bestek van twee jaar sowat 1 020 bottels met boodskappe daarin in die Noordsee gegooi om die getye van die see te toets. Elk van dié bottels bevat 'n poskaart wat aan die vereniging vir marinebiologie geadresseer is. Die boodskap lui dat elke persoon wat die poskaart aan die vereniging terugbesorg met besonderhede oor waar die bottel gevind is, 'n sjieling as beloning sal kry.